b'\n_START_ARTICLE_\nMickey McGuire\n_START_SECTION_\nKariera\n_START_PARAGRAPH_\nMcGuire se je rodil na severu Ontario in je najprej igral hokej na ledu v doma\xc4\x8dem Gravenhurstu in nato Timminsu. V Timminsu je igral za rudarsko mo\xc5\xa1tvo Timmins Gold Miners, kasneje pa \xc5\xa1e za eno rudarsko mo\xc5\xa1tvo Porcupine Gold Miners. V tistih \xc4\x8dasih je bil hokej na ledu, kot tudi \xc5\xa1port v splo\xc5\xa1nem, na drugem mestu in v rudarskih mo\xc5\xa1tvih so igrali rudarji, ki so redno delali v rudniku. Leta 1924 je od\xc5\xa1el v Zdru\xc5\xbeene dr\xc5\xbeave Amerike, kjer je v Clevelandu igral za \xc4\x8dlanski amaterski ekipi Cleveland Indians in Cleveland Blues._NEWLINE_McGuire je bil znan kot soliden igralec tako v obrambi kot v napadu, ni pa imel slovesa izjemnega strelca. V svoji sedemletni profesionalni karieri je le dvakrat presegel mejo 10 zadetkov v eni sezoni. Kot profesionalec je najprej nastopil za CHL mo\xc5\xa1tvo Minneapolis Millers, zatem se je leta 1926 preselil v ligo NHL in dve leti igral za ekipo Pittsburgh Pirates. Do konca 20. let je tri sezone igral v ligi Can-Pro, v treh razli\xc4\x8dnih mo\xc5\xa1tvih - Windsor Hornets, Windsor Bulldogs in London Panthers. Kariero je kon\xc4\x8dal leta 1932 po treh sezonah igranja za IHL mo\xc5\xa1tvi Cleveland Indians in Pittsburgh Yellow Jackets.'